እስር ቤት ሳይሆን ኳራንታይን ነው የገቡት የተባሉት የፌዴራሊስት ኃይሎች አባላት መለቀቃቸውን ተናገሩ
በትግራይ ክልል መቀሌ ከተማ ግንቦት 10 ቀን 2012 ዓ.ም. በሚደረገው የፌዴራሊስት ኃይሎች ስብሰባ ላይ ለመገኘት አዲስ አበባ ቦሌ ዓለም አቀፍ አውሮፕላን ማረፊያ የመንገደኞች በረራ ማስተናገጃ ሕንፃ አንድ ተገኝተው ለመብረር በመዘጋጀት ላይ እያሉ፣ በፀጥታ ሰዎች ተይዘው መታሰራቸው የተገለጸው የተለያዩ የፖለቲካ ድርጅት አመራሮች ‹‹የተጠረጠራችሁት ከኮሮና ቫይረስ ጋር በተያያዘ ነው›› ተብለው መለቀቃቸውን ተናገሩ፡፡ሪፖርተር ያነጋገራቸው የነፃነትና ሰላም ለኢትዮጵያ ፓርቲ ሊቀመንበር አቶ ተሻገር አረጋና የአዲስ አበባ ነዋሪዎች ንቅናቄ ፕሬዚዳንት አቶ መሳፍንት ሽፈራው እንደገለጹት፣ ምንም እንኳን እስር አይደለም ቢባሉም በ16ኛ ቀናቸው ተፈትተዋል፡፡ በወቅቱ ወደ መቀሌ ለመሄድ በዝግጅት ላይ እያሉ፣ ስማቸው ተጠርቶ ወደ ምድር ቤት እንዲገቡ ከተደረጉ በኋላ ውስጥ ለውስጥ በእግራቸው በአየር መንገዱ አውቶቡስ ተሳፍረው፣ ወደ ዓለም አቀፍ በረራ መግቢያ በር እንደተወሰዱ ገልጸዋል፡፡ከውጭ የገቡ እንግዶች በሚገቡበት በር ሲገቡ በር ላይ ፎርም እንዲሞሉ ሲጠየቁ፣ ‹‹እኛ ወደ መቀሌ ለመብረር ከአዲስ አበባ ነው የመጣነው፡፡ ስለዚህ ፎርም መሙላት አያስፈልገንም፤›› የሚል ምላሽ ሲሰጡ፣ በፎርም አስሞዪዎቹና በፀጥታ ሰዎች መካከል አለመግባባት ተፈጥሮ እንደነበር ተናግረዋል፡፡ የፀጥታ ኃይሎች ለሐኪሞቹ ያስረዱት፣ ‹‹ግለሰቦቹ ከውጭ አገር ዜጎች ጋር ግንኙነት ስለነበራቸው መመርመር አለባቸው፤›› ቢሉም ሊስማሙ ባለመቻላቸው፣ የፀጥታ ኃይሎች የጠሯቸው ሌሎች ሐኪሞች (ጋወን የለበሱ) መጥተው፣ ፎርሙን እንዲሞሉ ካስደረጓቸው በኋላ ሙቀታቸው ተለክቶ እንዲቀመጡ መደረጉን ገልጸዋል፡፡ትንሽ ቆይቶ የሲቪል ሰርቪስ አውቶብስ መጥቶ ለ16 ቀናት ወደ ቆዩበት ልዳታ አካባቢ በሚገኘው ሕንፃ ኮሌጅ ወስደው እንደስገቧቸው ተናግረዋል፡፡ ሕንፃ ኮሌጅ እንደ ደረሱ እዚያ ያሉ ሐኪሞች ‹‹አንቀበልም›› ያሉ ቢሆንም፣ ለብቻቸው ወስደው ካነጋገሯቸው በኋላ ‹‹በአደራ ተቀብለናችኋል›› በማለት ለየብቻቸው እንዲቀመጡ መደረጉንም አስረድተዋል፡፡ከ16 ቀናት ቆይታ በኋላ የምርመራ ናሙና ተወስዶ ከኮሮና ቫይረስ ነፃ መሆናቸውና ወደ ቤታቸው መሄድ እንደሚችሉ ተነግሯቸው፣ ከቤተሰቦቻቸው መቀላቀላቸውንም ተናግረዋል፡፡ከኮሮና ቫይረስ ነፃ መሆናቸውን የሚያሳይ ሰርተፊኬት ለአቶ መስፍን ሽፈራው፣ ለአቶ ተሻገር አረዳ፣ ለኢሰዴፓ ተወካይ ወ/ሪት መዲና ኢማም፣ ኢዴአን (የተሰረዘ) ምክትል ፕሬዚዳንት አቶ ጉዑሽ ገብረ ሥላሴ፣ የኢድሕ ምክትል ፕሬዚዳንት አቶ ገብሩ በርሄ ናቸው፡፡ አቶ ገብሩ በርሄ ግን ምክንያቱ ባልታወቀ ሁኔታ ሌሎቹ ሲወጡ እሳቸው እንዳልተለቀቁ ከፓርቲ አመራሮች ገለጻ ለመረዳት ተችሏል፡፡